午寢
作者：黄庭堅
朝代：宋

paragraphs: 讀書常厭煩，燕處意坐馳。
動靜兩不適，塵勞敗天倪。
目昏生黟花，耳聵喧鼓鼙。
沈憂愁五神，倦劇委四支。
不聊終日堪，況乃久遠期。
投書曲肱卧，天游從所之。
是身入華胥，彷彿勝初時。
春蠶眠巨箔，夏蜩化枯枝。
今之隠几者，豈有異子綦。
覺寐須臾閒，良亦休我疲。
迺知大覺夢，蓋此德之歸。
誰爲今日是，二十二年非。